Puntu Koma

Artikulu hau telesailari buruzkoa da; puntuazio zeinuari buruzko artikulua ikusteko, ikus «Puntu eta koma».

Puntu Koma Maialen Sorzabalberek eta Amaia Rojok sortutako telesail digitala edo websaila da. Next Station ikus-entzunezko plataformaren euskarazko webserie lehiaketa irabazi zuten, eta telesaila EiTBren ekoizpenaz gauzatu zen. 2019ko ekainaren 4an estreinatu zen eitb.eus webgunean, eta ekainaren 10ean ETB 1en. Maru Solores da zuzendaria, eta 10 minutu inguruko sei atalez osatua dago. Telesailak hainbat sari eta errekonozimendu lortu ditu. Aktoreen artean Iñake Irastorza, Mikel Ibarguren, Iñigo Gastesi, Sara Cozar, Fariba Sheikhan, Enrike Amilibia eta Iñaki Beraetxe daude.

 Sinopsia 
Arrate (Iñake Irastorza) 60 urte baino gehiagoko emakume bat da. Ospitaletik dei bat jaso du, Koldo semea oso larri dagoelako. Ospitalera iristen denean, semea koman topatuko du. Aldi berean, bere semearen bizitza ezagutzen ez duela konturatuko da. Bertan, elkar ezagutzen ez duten pertsona talde bat elkartuko da eta, nahiz eta oso ezberdinak izan, espazioa eta denbora partekatu beharko dute egoera arraro horretan.

 Aktoreak eta pertsonaiak 

 Iñake Irastorzaː Arrate, aurreiritziz betetako 65 urteko emakume tradizionala, Koldoren ama.
 Mikel Ibargurenː Koldo Arruti, Arrateren semea.
 Iñigo Gastesiː Galder, Koldoren mutil-laguna.
 Sara Cozarː Amaia Begiristain, Koldoren kasuaz arduratzen den medikua.
 Fariba Sheikhanː Fatima, Koldoren unibertsitateko laguna.
 Enrike Amilibiaː Gorka, Koldoren antzerkiko laguna.
 Iñaki Beraetxeː Juan, Koldoren aita.

Horietaz gain Kepa Rojo, Markel Korkostegi, Maribel Godoy eta Maider Ansó ageri dira paper txikiagotan. Kepa Errasti aktoreak cameo bat du mediku gisa, eta telesailaren sortzaileak, Maialen Sorzabalbere eta Amaia Rojo, erizainen paperean ageri dira.

 Denboraldiak 

 Denboraldia AtalakEmisioa Emisio hasiera Emisio amaieraAudientzia (ETB 1) Ikusleak  Kuota (eusk.)16eitb.eusETB 12019ko ekainaren 4a2019ko ekainaren 10a2019ko uztailaren 9a2019ko uztailaren 15a

 Atalak 

AtalakEmisio dataAudientziaeitb.eusETB 1IkusleakKuota (eusk.)12019ko ekainak 42019ko ekainak 10 %1,8 (%5,4)22019ko ekainak 112019ko ekainak 17 32019ko ekainak 182019ko ekainak 2442019ko ekainak 252019ko uztailak 152019ko uztailak 22019ko uztailak 862019ko uztailak 92019ko uztailak 15%0,4

 Ekoizpena 

 Sorrera 
Maialen Sorzabalbere (Donostia, 1996) Zuzenbidea eta Komunikazioa gradu bikoitzeko ikaslea da, eta Amaia Rojo (Donostia, 1996) Historia graduko ikaslea, biak aurretiko esperientziarik gabekoak ikus-entzunezkoetan. Bien artean garatutako proiektua izan zen Puntu Koma. Hasierako ideia umorezkoa zen, baina produkzio aldetik gauza gehiegi eskatzen zituenez moldaketak egin zituzten, eta proiektuan aurrera egin ahala ildo dramatikoa landu zuten.

Bi gidoilariek hasieratik transmititu nahi zuten mezua aniztasunarena da, Sorzabalbere eta Rojoren hitzetan "Istorioarekin transmititu nahi genuen aniztasunak pertsona bati ekar diezaiokeena ona besterik ez dela. Laguntzeko eta aberasteko balio duen zerbait oparituko dizu ondokoari laguntzeak, eta hark zuri laguntzen uzteak. Era berean, ez dakizu zer aurki dezakezun pertsona batengan, hark zer ezkuta diezazukeen". Biek uste dute mezua eta istorioa «oso unibertsalak» direla, eta iruditzen zaie nazioarteko beste jaialdi batzuetara irits daitekeela.

 Garapena 
Telesaila Next Station ikus-entzunezko plataformaren euskarazko webserie lehiaketaren bigarren ediziora aurkeztu zuten. Aditu talde baten balorazioen eta sare sozialen bidez publikoaren iritzia jaso ondoren, lehiaketako irabazlea izan zen. Sorzabalbere eta Rojok finalera heldu ziren beste bi proiektuen arduradunekin batera egonaldia egin zuten Mondragon Unibertsitateak Bilbon duen Bizkaiko Berrikuntza Faktoriako egoitzan, eta Joanes Urkixoren laguntza izan zuten.

Epaimahaia ETBko Gorka Garciak eta Itziar Azpeitiak zein Next Stationeko Jokin Etxeberriak, Diego Urrutxi eta Elbio Nielsenek osatu zuten. Gidoiaren originaltasuna nabarmendu zuten, suspentsea izateaz gain gizarte mailako eztabaida zabaltzeko gaitasuna zuela esanez. Era berean gaiak egungo kezka unibertsalei erantzuten ziela adierazi zuten, atzerriko merkatuetan zabaltzeko aukera aipatuz.

Saria irabazi ondoren Sorzabalbere eta Rojo Tabakalerako 2deo euskarazko ikus-entzunezko edukiak sortzeko laborategian aritu ziren, zuzendari eta gidoilari profesionalen laguntzaz gidoiari azken ukituak emateko. Izaskun Arandia izan zen gidoiari ekarpen garrantzitsuenak egin zizkiona. Gidoi proiektua bukatu zenean Maru Solores zinemagilea batu zen proiektura, websaila zuzentzeko.

 Grabaketa 
Grabaketa 2018ko maiatzean hasi zen, Maru Soloresen zuzendaritzapean, 4K teknologia (ultradefinizioa) erabiliz. Teknologia hori erabiliz egindako euskarazko lehen telesail digitala da. Grabaketa Donostiako Institutu Onkologikoan burutu zen, nagusiki ospitalizazio solairuan. Onkologikoan ingresaturiko neska batek cameo bat egin zuen grabaketaren amaieran.

EiTBk, saritu zuen epaimahaiko kide izan ondoren, lana oso modu positiboan baloratu zuen, eta berau gauzatu eta ekoizpena diruz laguntzeko konpromisoa hartu zuen. Itziar Azpeitia ETBko Proiektu berezien arlo-buruaren hitzetan "Bateko, EiTBk gazte talentua bilatu, garatu eta ondoren atxikitzeko egindako ahaleginaren emaitza bikaina izan da proiektu hau, eta Maialenek eta Amaiak ondo agerian utzi dute bere balioa eta aurretik duten etorkizuna. Besteko, websailek, iraupen laburreko ikus-entzunezko eduki digitalak diren neurrian, gazteen kontsumitzeko modu berrietara hurbiltzeko aukera ezin hobea eskaintzen digute".

Maru Solores zuzendariarekin batera Izaskun Arandia eta Next Stationeko Jokin Etxeberria, Diego Urrutxi eta Elbio Nielsen aritu dira ekoizle eragile gisa. Kepa Errasti aktoreak cameo bat du telesailean, Next Stationen lehiaketako finalistetako bat izan ondoren.

 Promozioa 
2018ko urrian proiektuko gidoilari, zuzendari eta ekoizleek Bilboko Seriesland jaialdiko mahai inguruan parte hartu zuten, telesailaren nondik norakoak azalduz. Ekitaldian bi minutuko eszena bat ikusteko aukera ere egon zen. 2018ko abenduan lehen atala Bilboko pantaila handi batean proiektatu zuten.

 Estreinaldia eta emisioa 
Hasieran 2019an interneten jarrriko zutela eta 2020an ETBn estreinatuko zela adierazi zuten, baina 2019ko maiatzaren 30ean ekainaren 4ean eitb.eus-en ikusgai egongo zela jakinarazi zuen EiTBk, eta handik egun gutxitara, ekainaren 10ean, estreinatuko zutela ETB 1en. Aste bateko aldearekin, 22ː15ean igotzen ziren atalak eitb.eus-era eta hurrengo astean estreinatzen ziren ETB 1en, betiere Gure Kasa saioaren ondoren. Astero atal bat eskaini zen telesaila bukatu arte, 2019ko ekainaren 10ean.

 Laburpena 

 Harrera 

 Harrera kritikoa 
Urtzi Urkizu Berriako kazetariak telesaila estreinaldiaren aurretik ikusteko aukera izan zuen, eta proposamen interesgarria zela adierazi zuen, drama eta intriga dosi neurtuetan eskaintzan dituena. Lander Arretxeak, telesailaren estreinaldiaren harira, euskarazko fikzioan dauden hutsuneak betezen hasiak direla idatzi zuen Berrian, eta Puntu Koma-rem gidoilarien freskotasuna zein hurbileko gaiak jorratzea txalotu zituen. Miren Maniasek lehen atalak hurrengoa ikusteko gogoa pizten duela adierazi zuen, istorioak aurrera gutxi egin arren, eta aktore zein errealizazio lanak goretsi zituen.

 Sariak 
Asia Web Awards jaialdian zenbait izendapen jaso zituen, eta drama onenaren saria eraman zuen, 2018ko abenduan. Bestalde, Accolade Global Film Competition lehiaketan beste sari bat jaso du, eta Miami Web Fest jaialdiaren (AEB) 2019ko edizioan bi izendapen jaso zituen, nazioarteko telesail onenerako eta Iñake Irastorza aktore onenaren sarirako.

 Erreferentziak 

 Kanpo estekak 

Kategoria:Euskaraz egindako telesailak
Kategoria:Euskal Herriko telesailak
Kategoria:Euskal Telebistan emititutako telesailak
Kategoria:ETB1eko saioak
Kategoria:Euskal Herrian girotutako telesailak
Kategoria:Telesail dramatikoak
Kategoria:Websailak